alexandrainst/scandi-wiki huggingface dataset:
Rjúpa

Rjúpa eða fjallarjúpa (fræðiheiti: Lagopus muta eða L. mutus) er lítill fugl af orraætt, um 31–35 cm að lengd. Rjúpan er staðfugl og verpir á heimskautasvæðum og norðlægum slóðum í Evrasíu, Norður-Ameríku og einnig á Grænlandi) á heiðum, fjalllendi og á túndru.

Útlit og lifnaðarhættir 
Rjúpan er sérstök meðal fugla að því leyti að hún skiptir um hluta fjaðurhams þrisvar á ári. Breytir um lit eftir árstíðum, á sumrin og haustin er rjúpan brúnleit með svörtum flikrum, í vetrarbúningi eru bæði kynin alhvít með svart stél. Í júlí fella rjúpur flugfjaðrir og stélfjaðrir. 

Karrinn helgar sér óðal í lok apríl og kvenfuglinn kemur tveimur til þremur vikum síðar. Rjúpan verpir að jafnaði 12 eggjum. Útungunartíminn er um 3 vikur og ungarnir yfirgefa hreiðrið strax. Þeir fylgja móður sinni eftir í 6 - 8 vikur. Rjúpan er jurtaæta, en ungar hennar nærast þó nokkuð á skordýrum. Fullorðnar rjúpur lifa á rjúpnalaufi (blöðum holtasóleyjar), kornsúru, krækilyngi (berjum og greinum), aðalbláberjalyngi (blaðbrumi og berjum), birki (reklar, blaðbrum), grasvíði og fleiri jurtum.

Myndir af rjúpum

Lifnaðarhættir á Íslandi 
Rjúpa er algeng um allt land. Hún er staðfugl en ferðast innanlands utan varptímans. Yfir varptímann eru rjúpur algengar í móum, mýrum og kjarrlendi. Á veturnar halda rjúpur til fjalla og upp á heiðar en þær eru einnig í hraunum og kjarrlendi. Fram eftir vetri stýrast ferðir rjúpu af leit að bestu beitilöndunum. Rjúpur geta halda sig á fjöllum að deginum en flogið langa leið til beitilanda og náttstaða neðar á heiðum þegar rökkvar.

Rjúpan er lykiltegund í íslensku vistkerfi og einn einkennisfugla íslenskrar náttúru. Rjúpnaveiðar eru vinsælt tómstundagaman og eru rjúpur hluti af jólahefð margra íslenskra fjölskyldna. 

Stofnstærð er talin mjög breytileg, frá 50 þúsund til 200 þúsund pör á sumrin en allt að 1 milljón fuglar að vetri. Rjúpnastofninn er sveiflóttur og um tíu ár hafa liðið á milli toppa, þessar sveiflur eru taldar vera náttúrulegar og að skotveiðar stjórni þeim ekki. Rannsóknir hafa sýnt að stofnbreytingarnar, það er hvort stofninn vex eða minnkar, ráðast af vetrarafföllum, þ.e. veðri og fæðuframboði. Hóflegar veiðar eru ekki taldar hafa áhrif á stöðu og hlutverk rjúpunnar í vistkerfinu. Rjúpan var friðuð frá hausti 2003 til hausts 2005.

Stofninn var talinn vera 297.000 árið 2022.

Tilvísanir

Heimildir 
 
  Kjartan G. Magnússon,Sveiflur í íslenska rjúpnastofninum. , Tímarit um raunvísindi og stærðfræði, 3. árg., 1. hefti, 2005.
 Vöktun rjúpnastofnsins (Náttúrufræðistofnun Íslands)
 Náttúrufræðistofa Kópavogs - Rjúpa
 Rjúpa (Námsgagnastofnun)

Tenglar 
 Rjúpur; grein í Lesbók Morgunblaðsins 1960

Orraætt
Íslenskir fuglar
Staðfuglar á Íslandi
Bloodhound Gang

The Bloodhound Gang er bandarísk hljómsveit sem stofnuð var árið 1992 í Quakertown í Pennsylvaníu. Tónlist sveitarinnar er blanda af hipphoppi, pönki og rafpoppi en textarnir eru gamansamir og þykja grófir, í þeim er gjarnan gert grín að ýmsum tabúum samfélagsins. Kynlíf er sívinsælt yrkisefni sem og viðkvæm málefni eins og kynþættir, fötlun og sifjaspell. Mestar deilur spruttu vegna lagsins „Yellow Fever“ sem gerði út á miður geðslegar staðalímyndir af asískum konum, mikill þrýstingur varð þó til þess að lagið var ekki með á plötunni One Fierce Beercoaster eins og til stóð. Auk ásakana um kynþáttahatur hefur hljómsveitin verið sökuð um mikla karlrembu og fyrirlitningu í garð samkynhneigðra.

Frægasta lag Bloodhound Gang er vafalaust „The Bad Touch“ sem var á plötunni Hooray for Boobies sem kom fyrst út 1999. Lagið var lengi eitt vinsælasta óskalagið á MTV og hjálpaði til að gera plötuna að platínuplötu. Í laginu er að finna línuna: „You and me baby ain't nothin' but mammals so let's do it like they do on the Discovery Channel“ sem mætti þýða svo: „Þú og ég elskan erum bara spendýr þannig að gerum eins og þau gera á Discovery Channel“ (sem er sjónvarpsstöð sem sýnir mikið af náttúrulífsþáttum).

Meðlimir

Núverandi
 Jimmy Pop Ali - söngur, gítar, forritun
 DJ Q-Ball - snúningsborð, söngur
 Evil Jared Hasselhoff - bassi, bakraddir
 Lüpüs Thünder - gítar, bakraddir
 Willie the New Guy - trommur

Fyrrum
 Bubba K Love
 Blue
 Byron
 Daddy Long Legs
 Foof
 Lazy I
 M.S.G.
 Piddly B
 Skip O'Pot2Mus
 Slave One
 Spanky G
 Tard-E-Tard
 White Steve
 Mr. Stinky Boots
 Thomas Bramwell

Útgáfur
 Dingleberry Haze (1994) 
 Use Your Fingers (1995)
 One Fierce Beer Coaster (1996) US #57
 Hooray for Boobies (Evrópa: 1999, Bandaríkin: 2000) US #14, UK #37
 Hefty Fine (2005) US #24

Tengill
 Opinber síða

Bandarískar rokkhljómsveitir
Rafmagnsverkfræði

Rafmagnsverkfræði er ein af greinum verkfræðinnar. Hún fjallar um rafmagn, hagnýtingu þess, hönnun á tækjabúnaði og fjarskipti svo fátt eitt sé nefnt.

Rafmagnsverkfræði er kennd í háskólum úti um allan heim sem og í HÍ og HR við meistarastig. Víða um heim (m.a. í HÍ) er rafmagnsverkfræði kennd í námsbraut ásamt tölvuverkfræði (sem er náskyld grein). Sá sem lýkur slíkri námsbraut hlýtur gráðu í rafmagns- og tölvuverkfræði.

Undirgreinar 
Undirgreinar rafmagnsverkfræði eru margar og sumar þeirra þverfaglegar. Sem dæmi um undirgreinar má nefna:

 Fjarskiptaverkfræði
 Merkjafræði
 Mælitækni
 Nanótækni
 Rafeindatækni
 Raforkudreifikerfi
 Stýritækni
 Tölvustýringar
Robert Moog

Dr. Robert A. Moog (23. maí 1934 - 21. ágúst 2005) er bandarískur frumkvöðull í hönnun á tækjabúnaði til notkunar við tónlist. Þekktastur er hann fyrir að hafa fundið upp Moog-tóngervilinn (e. synthesizer). 

Moog tók B.Sc. gráðu bæði í eðlisfræði og rafmagnsverkfræði og útskrifaðist svo með doktorsgráðu í eðlisverkfræði frá Cornell-háskóla árið 1957. Hann lést af völdum heilaæxlis haustið 2005.

Moog-tóngervillinn hefur haft gríðarleg áhrif á vestræna tónlist allt frá því að hann kom fyrst á sjónarsviðið, þá eitt fyrsta rafhljóðfærið. Dæmi um tónlistarmenn sem notað hafa Moog-tóngervla eru Stevie Wonder og The Beatles (meðal annars á plötunni Abbey Road).

Tengill 
 Moog Music, fyrirtæki Bob Moog.

Raftónlist
Úlfur

Fyrir aðrar merkingar má sjá aðgreiningarsíðuna.

Úlfur (fræðiheiti: Canis lupus) er spendýr af hundaættkvísl, náskyldur hundinum (Canis familiaris). Margir fræðimenn telja hunda og úlfa vera deilitegundir sömu dýrategundarinnar. Úlfar voru áður algengir um alla Norður-Ameríku, Evrasíu og Mið-Austurlönd en mikið hefur dregið úr stofnstærð vegna veiða og eyðingu náttúrulegra heimkynna af mannavöldum. Kvenkyns úlfur nefnist úlfynja, vargynja eða ylgur.

Undirtegundir 
Í eina tíð var talið að til væru allt að 70 undirtegundir úlfa. Undanfarna áratugi hafa líffræðingar þó komið sér saman um lista yfir undirtegundir úlfa, þar sem eru 15 núlifandi undirtegundir (að tömdum hundum og dingóum meðtöldum) og tvær útdauðar undirtegundir þar að auki.

Tilvísanir

Tenglar 

 
 
 
 

Hundaætt
Skelleysingjar

Skelleysingjar (fræðiheiti: Aplacophora) eru flokkur botnlægra lindýra sem lifa í sjó um allan heim. Í flokknum eru 28 ættir og um 320 tegundir. Þessi dýr eru lítil (styttri en 5 cm, en geta náð 30 cm), sívöl og ílöng og grafa sig niður í botnlagið á meira en 20 metra dýpi. Skelleysingjar voru eitt sinn flokkaðir sem sæbjúgu af fylkingu skrápdýra, en árið 1987 fengu þeir sinn eigin flokk í fylkingu lindýra. 

Lindýr
Nökkvar

Nökkvar (fræðiheiti: Polyplacophora) eru flokkur lindýra sem telur um 860 tegundir. Nökkvar eru með skrautlega skel á bakinu sem greinist í átta aðskildar skelplötur og geta því rúllað sér upp þegar þeir eru losaðir frá yfirborðinu. Flestir nökkvar finnast á steinum og í klettaskorum í fjöruborðinu þótt sumar tegundir lifi á meira dýpi.

Lindýr
Einskeljungar

Einskeljungar (fræðiheiti: Monoplacophora) eru flokkur lindýra sem talinn var með öllu útdauður til ársins 1952, þegar lifandi eintak fannst í djúpsjávarseti. Hingað til hafa fundist yfir tíu tegundir einskeljunga, en þeir lifa djúpt neðansjávar. Eins og nafnið gefur til kynna eru þessi lindýr með eina, flata og kringlótta skel og líkjast þannig nökkvum, eða öllu heldur olnbogaskeljum.

Lindýr
Samlokur

Sjá einnig um samlokur í matargerð.
 Sjá einnig um skelfisk í matargerð.
Samlokur (fræðiheiti: Bivalvia) eru flokkur lindýra sem telur um þrjátíu þúsund tegundir. Samlokur lifa aðeins í vatni eða hafi og eru yfirleitt umluktar tvískiptri skel. Sumar samlokur festa sig við steina eða þara með spunaþráðum en aðrar grafa sig niður í botninn. Ýmsar tegundir samloka eru mikið notaðar í matargerð, s.s. ostra, kræklingur og hörpudiskur.

Lindýr
Samlokur
Hyrnuskeljar

Hyrnuskeljar (fræðiheiti: Scaphopoda) eru flokkur lindýra sem lifa á sjávarbotni. Hyrnuskeljar eru mjóar og sveigðar skeljar sem minna á tönn eða horn. Þær geta náð 15 cm lengd. Þær nota fótinn sem kemur út úr breiðari enda skeljarinnar til að grafa sig niður. Nokkur hundruð tegundir hyrnuskelja eru þekktar um allan heim.

Lindýr
Sniglar

Orðið ‚snigill‘ vísar hingað, sjá einnig kuðungsferil.
Sniglar (fræðiheiti: Gastropoda) eru stærsti flokkur lindýra með 60-75.000 tegundir, þar á meðal land- og sæsnigla og ótal önnur sjávar- og vatnadýr. Sniglar eru venjulega með höfuð, sem á eru tveir fálmarar, og kviðlægan fót. Flestar tegundir eru með eina skel sem oftast er uppundin og myndar snúð eða kuðung. Sumar tegundir eru með nokkurs konar lok sem lokar skelinni eftir að dýrið dregur sig inn í hana. 

Í hefðbundinni dýrafræði var sniglum áður skipt í þrjá undirflokka: fortálkna (Prosobranchia), bertálkna (Opistobranchia) og lungnasnigla (Pulmonata) en þessi flokkun er nú að breytast og flestir farnir að flokka bertálkna (Opistobranchia) sér.

Sniglar eru með skráptungu, sem er tennt hornkennd tunga sem þeir nota til að skrapa fæðu og rífa hana, til dæmis lauf eða plöntur.

Heimild 

Lindýr
Sniglar
Prince Buster

Prince Buster eða Cecil Bustamente Campbell (24. maí 1938 – 8. september 2016) var tónlistarmaður frá Jamaíka sem er talinn með upphafsmönnum ska- og rocksteady-tónlistar. Hann hóf feril sinn sem plötusnúður með því að reka hljóðkerfi (nokkurs konar ferðadiskótek) í Kingston fyrir Coxsone Dodd og þróaði þar sína eigin útgáfu af bandarískri ryþmablús-tónlist. 

Árið 1960 framleiddi hann plötu fyrir Folkes Brothers (mento-hljómsveit) undir gælunafninu Prince Buster. Platan sló í gegn og brátt fór Prince Buster að framleiða lög bæði eftir sjálfan sig og aðra og lagði megináherslu á ska. Frá 1963 átti hann margar metsöluplötur á Jamaíka. Á sama tíma fór hann í tónleikaferðir um Bretland og varð fyrstur tónlistarmanna frá Jamaíku til að eiga smáskífu á metsölulista þar (smáskífan Al Capone).

Á 8. áratugnum vann hann fyrst og fremst við að framleiða efni eftir aðra tónlistarmenn. Reggí hafði þá tekið við af ska-tónlist sem vinsælasta tónlistarstefnan á Jamaíka og Prince Buster lék meðal annars aukahlutverk í kvikmyndinni The Harder They Come, sem átti þátt í að koma reggítónlist á kortið um allan heim. Undir lok áratugarins var hann kominn í alvarleg fjárhagsvandræði vegna misheppnaðra viðskiptaævintýra, en bjargaðist þegar önnur bylgja ska-tónlistar gekk yfir í Bretlandi, með hljómsveitum eins og Madness og The Specials, auk pönkhljómsveita eins og The Clash, sem áttu til að taka upp gömul lög eftir Prince Buster.

Breska hljómsveitin Madness og tónlistarmaðurinn Judge Dread (Alexander Minto Hughes) eru nefnd eftir lögum eftir Prince Buster.

Hljómplötur
I Feel The Spirit - FAB
Fly Flying Ska - 
Pain In My Belly - 
Ska-Lip-Soul - 
It's Burke's Law - 
What A Hard Man Fe Dead - 
Prince Buster On Tour - 
Judge Dread Rock Steady - 
She Was A Rough Rider - 
Wreck A Pum Pum - 
The Outlaw - 
FABulous Greatest Hits - 1963-1981 - FAB/Sequel (1993)
15 Oldies but Goodies - FAB
Tutti Frutti -Melodisc
Chi Chi Run - FAB
The Message-Dub Wise - 1972 - FAB/Melodisc
Sister Big Stuff - Melodisc
Big Five - Melodisc
Jamaica's Greatest - Melodisc
Ten Commandments - 1967 - RCA
Dance Cleopatra Dance - Blue Elephant

Ska
Tónlistarmenn frá Jamaíka
The Harder They Come

The Harder They Come er kvikmynd frá Jamaíka frá árinu 1972. Í aðalhlutverki var reggísöngvarinn Jimmy Cliff sem leikur Ivahoe Martin, en myndin er lauslega byggð á ævi Martins, sem var glæpamaður í Kingston á 5. áratugnum. Kvikmyndin átti stóran þátt í því að gera reggítónlist vinsæla í Bandaríkjunum. Titillagið var sungið af Jimmy Cliff, en meðal tónlistarmanna sem tóku þátt í gerð myndarinnar voru Prince Buster, The Maytals og Desmond Dekker.

Tenglar

Spennumyndir
Jamaíkaskar kvikmyndir
Reggí
Desmond Dekker

Desmond Dekker (Desmond Adolphus Dacres; 16. júlí 1941 – 25. maí 2006) var ska- og reggítónlistarmaður frá Kingston á Jamaíka. Hann átti fyrsta alþjóðlega reggísmellinn, „The Israelites“ (1969), sem náði á topp vinsældarlista í Evrópu, Suður-Afríku og Kanada, auk Jamaíka, en áður hafði hann náð langt í Bretlandi með laginu „007 (Shanty town)“ (1967). Hann var langþekktasti tónlistarmaður Jamaíka utan eyjunnar, fyrir daga Bob Marley.

Reggí
Tónlistarmenn frá Jamaíka
Alþjóðlega staðlastofnunin

Alþjóðlega staðlastofnunin (ISO) er alþjóðlegt fulltrúaráð sem samsett er af fulltrúum ríkisstaðlastofnana og sér um að setja fram alþjóðlega staðla fyrir viðskipti og iðnað. Eru þessir staðlar þekktir sem ISO staðlar. Hún var stofnsett 23. febrúar 1947.

Stofnunin er yfirleitt kölluð einfaldlega ISO (borið fram sem „ísó“). ISO stendur  fyrir enska heitið International Organization for Standardization, eða svipað. Annars er orðið ISO dregið af gríska orðinu isos, sem þýðir „jafngildur“.   Vegna þess að eigið nafn stofnuninnar er mismunandi í hverju tungumáli ákváðu stofnendur hennar að nota „ISO“ sem alhliða stutt heiti á henni.

Þó að ISO flokki sjálfa sig sem óopinbera stofnun, er hún valdmeiri en flestar aðrar óopinberar stofnanir vegna þess að staðlar sem hún setur verða oft að lögum í gegnum milliríkjasamninga eða ríkisstaðla, og hagar hún sér yfirleitt meira eins og samtök með sterk tengsl við ríkistjórnir. Meðlimir ISO teljast nokkur af stærri hlutafélögum heims og að minnsta kosti ein staðalnefnd frá hverju landi.

ISO starfar náið með Alþjóðlega raftækniráðinu (IEC) sem er ábyrgt fyrir stöðlun raftækja.

Nokkrir ISO staðlar 
Þessi listi er ókláraður. Þú getur hjálpað til með því að bæta við hann

 ISO 216 alþjóðlegur staðall fyrir pappírsstærðir.

 ISO 639 alþjóðlegur staðall fyrir skammstafanir á heitum tungumála og tungumálahópa.

 ISO 3166 alþjóðlegur staðall fyrir landfræðilega kóðun.

 ISO 4217 alþjóðlegur staðall fyrir kóðun gjaldmiðla.

 ISO 8601 alþjóðlegur staðall fyrir dagsetningar og tíma.

 ISO 8859-1 alþjóðlegur staðall fyrir stafakóðun latneska stafrófsins.

 ISO 9000 alþjóðlegur staðall fyrir gæðastjórnun í framleiðsluumhverfi.

 ISO 9001 alþjóðlegur staðall fyrir gæðastjórnun.

 ISO 14000 alþjóðlegur staðall fyrir umhverfisstjórnun í framleiðsluumhverfi.

 ISO 14001 alþjóðlegur staðall fyrir umhverfisstjórnun.

 ISO 27001 alþjóðlegur staðall fyrir upplýsingaöryggi.

 ISO 31000 alþjóðlegur staðall fyrir áhættustjórnun.

Heimildir 

Staðlar
ISO 3166

ISO 3166 er þriggja hluta staðall sem skilgreinir landfræðilega kóðun á nöfnum landa og tengdra svæða, og skiptingu þeirra.

 ISO 3166-1 kóðar fyrir lönd og tengd svæði, fyrst gefinn út árið 1974.
 ISO 3166-2 skilgreinir kóða fyrir skiptingu hvers lands og tengdra svæða.
 ISO 3166-3 eru kóðar sem að tekið hafa við af kóðum sem skilgreindir voru samkvæmt ISO 3166-1.

Tengt efni 
 ISO 639 - Kóðar fyrir tungumál.

Tenglar 
 Frá ISO vefsíðunni
 ISO 3166 Skrifstofan 
 ISO 3166 og Þú
 Framkvæmdir á ISO 3166-1
 Landakóðar 

03166
Holtasóley

{{Taxobox
| color = lightgreen
| name = Holtasóley
| image = mountainavens2.jpg
| image_width = 250px
| image_caption = Holtasóley í blóma
| regnum = Jurtaríki (Plantae)
| divisio = Dulfrævingar (Magnoliophyta)
| classis = Tvíkímblöðungar (Magnoliopsida)
| ordo = Rósaættbálkur (Rosales)
| familia = Rósaætt (Rosaceae)
| genus = Holtasóleyjar (Dryas)
| species = D. octopetala| binomial = Dryas octopetala| binomial_authority = L.
}}

Holtasóley (fræðiheiti: Dryas octopetala) er jurt af rósarætt sem vex á fjöllum og heimskautasvæðum. 

Blöðin kallast rjúpnalauf. Þau eru skinnkennd, sígræn og gláandi, dökkgræn að ofan en silfurhvít og gláandi að neðan. Stönglar eru trékenndir. Holtasóley myndar breiður eða flatar þúfur. Blómin eru hvít með átta stórum krónublöðum. 

Þegar aldin þroskast  verður stíll frævunnar að fjaðurhærðum hala. Frævurnar setja svip á jurtina við aldinþroskun og er hún þá  nefnd  hárbrúða. Holtasóley er mjög harðgerð jurt sem er algeng í mólendi og á heiðum og vex upp í 1000 m.y.s. 

Holtasóley er ein of einkennisjurtum á norðurslóðum. Íslendingar völdu holtasóley sem þjóðarblóm í atkvæðagreiðslu 2004. Holtasóley er einnig þjóðarblóm Sama.

Samlífi
Á Íslandi vex sveppurinn grasmúrgróungur (Pleospora herbarum'') á dauðum vefjum ýmissa plöntutegunda, meðal annars á holtasóley.

Heimildir

Tilvísanir

Rósaætt
Munablóm

Munablóm (fræðiheiti: Myosotis) er ættkvísl blóma af munablómaætt. 
Það eru um 50 tegundir munablóma og eru flestar tegundir með lítil fimmdeild blóm og blómstra á vorin. Blómlitur er mismunandi eftir tegundum, hvítt og bleikt eru algengir litir. Munablóma eru vinsælar garðjurtir. 

Tegundir munablóma eru m.a.:
 Gleym-mér-ei
 Kjarrmunablóm
 Engjamunablóm
 Sandmunablóm

Heimild 
 

Munablómaætt
Færibreyta

Þessi grein fjallar um færibreytu í tölvunarfræði en færibreyta getur vísað til stika í stærðfræði.

Stiki eða færibreyta er í forritun breyta sem vísar til gagna sem falli er látið í té, þar sem gögnin sjálf kallast frumbreytur eða óháðar breytur. Með færibreytum er átt við eins konar "ramma" sem eru fyrir hendi í öllum málum, en fylla má út á mismunandi hátt (gefa mismunandi gildi) í ólíkum málum.

Við skulum taka dæmi um færibreytur með falli skrifað í forritunarmálinu C. 

int summa( int a, int b )

Í þessu tilfelli eru færibreyturnar heiltölurnar a og b og hegðar fallið sér í samræmi við færibreyturnar.  Mjög líklegt má telja að fallið
myndi skila a +b, enda heitir fallið jú summa.

Færibreyta er í raun ekkert annað en vísir á minnishólf sem við höfum skýrt einhverju nafni okkur til einföldunar. Þegar við sendum færibreytu inn í fall höfum við val um að senda hana á nokkra vegu hvað minnishólfameðhöndlun varðar. Við getum sent inn afritunarfæribreytu eða tilvísunarfæribreytu. Munurinn er sá að þegar afritunarfæribreyta er send inn er gildi innsendu breytunnar afritað í nýtt minnishólf sem eingöngu er aðgengilegt innan fallsins. Þegar breyta er send inn í fall sem tilvísunarfæribreyta er í raun verið að senda inn tilvísun í minnishólf breytunnar. Þannig vísar breytan sem lifir innan fallsins í sama minnishólf og breytan sem send var inn í fallið og hafa því allar breytingar áhrif á báðum stöðum.

Einfaldast er að sýna þetta með stuttum dæmum:

Afritunarfæribreyta 
void fall(int a, int b);

int _tmain(int argc, _TCHAR* argv[])
{
	int x,y;
	x = 1; 
	y = 2; 
	fall( x ,y ); 
	cout << "x = " << x << " & y = " << y << endl; 
	
	return 0;
}

void fall(int a, int b)
{
	a = 3;

	b = 4;
}
Efst skilgreinum við fallið "fall" sem tekur inn tvær færibreytur með tölulegum gildum. Í aðal forritinu (main) búum við til tvær talnabreytur, x og y sem við gefum svo gildin 1 og 2. Því næst köllum við í fallið "fall" og sendum x og y inn í fallið sem færibreytur. Við þetta afritast gildi x inn í nýtt minnishólf breytunnar a og gildi y í nýtt minnishólf breytunnar b. Í fallinu er breytunni a gefið gildið 3 og breytunni b gefið gildið 4. Að keyrslu fallsins loknu heldur keyrsla aðal forritsins áfram og gildi breytanna x og y er prentað út á skjá. Þar sem a og b fengu ný minnishólf hefur gildi þeirra engin áhrif á x og y og því prenatast "x = 1 & y = 2"

Tilvísunarfæribreyta 
void fall(int& a, int& b);

int _tmain(int argc, _TCHAR* argv[])
{
	int x,y;
	x = 1; 
	y = 2; 
	fall( x ,y ); 
	cout << "x = " << x << " & y = " << y << endl; 
	
	return 0;
}

void fall(int& a, int& b)
{
	a = 3;

	b = 4;
}
Eini munurinn í skilgreiningu fallsins "fall" er að & merkinu hefur verið bætt fyrir framan skilgreiningu a og b. Þegar x og y eru svo send inn í fallið vísar a á sama minnishólf og x og b á sama minnishólf og y. Þegar a er síðan gefið gildið 3 vistast það í þetta sameiginlega minnishólf og þegar b er gefið gildið 4 vistast það í hólfið sem b á sameiginlegt með y. Í þessu tilfelli skrifast því út "x = 3 & y = 4" í lokin.

Tilvísanir

Heimildir 

Forritun

fr:Paramètre#Informatique
Lykkja (forritun)

Lykkja eða slaufa í forritun er forritsbútur sem er skrifaður einu sinni, en svo framkvæmdur oft í röð. Fjöldi endurtekninga getur ráðist af talningu eða skilyrði. Lykkjur sem byggja á talningu nefnast FOR lykkjur, en þær sem byggjast á skilyrði nefnast WHILE lykkjur og DO lykkjur.

FOR lykkjur
Dæmigerð FOR lykkja hefur teljara sem byrjar í 0 eða 1 og hækkar um einn í hvert skipti sem lykkjan er endurtekin, alveg þangað til settu hámarki er náð. Forritarinn ákveður sjálfur hvað teljarinn heitir, algengast er að nota bókstafinn i.

    FOR i = 1 TO N
        PRINT (i)
    NEXT i

Kóðinn hér að ofan myndi prenta allar tölur frá 1 upp í N. Í þessu dæmi er bara ein skipun inni í lykkjunni, en þær mega vera margar.

Flóknari FOR lykkjur
C/C++

Hér að neðan sést hvernig hægt er að skilgreina fleiri en eina staðværa breytu í FOR-lykkju í C/C++ og að ekki þarf endilega að færa lykkju upp þótt að það sé hefðin. Þessi lykkja er hinsvegar farin að verða hættulega flókin og ætti því að forðast í flestum tilfellum.

    const int MAX = 500;
    for (int i = 1000, int n = 0; i < MAX; i--) 
    {
        n = (1+MAX % i);
    }

Java 5.0 

Hér að neðan sést hvernig hægt er að þræða í gegnum einhvern lista af hlutum með for-lykkju í Java 5.0.

     Vector aListi<wikiHlutur> = faLista();
     for (wikiHlutur aHlutur: aListi)
     {
         aHlutur.toString();
     }

WHILE og DO lykkjur
WHILE lykkja skoðar tiltekið skilyrði og endurtekur lykkjuna svo lengi sem skilyrðið er satt. DO lykkja er alveg eins og WHILE lykkja, nema að hún athugar skilyrðið í lok lykkjunnar og því er öruggt að DO lykkja framkvæmist að minnsta kosti einu sinni.

While lykkja í VB/ASP:

    while (rsGogn.eof == false)
         Response.write rsGogn.nafn
         rsGogn.moveNext
    wend

While lykkjan getur skrifað út nafnið 0 til n sinnum, þar sem n er fjöldi færslna sem rsGogn geyma. Algeng mistök við notkun while-lykkja er að tryggja að lykkjuskilyrðið verði einhverntíman ósatt. Þegar þessi mistök verða fyrir hendi festist keyrsla ferlisins í óendalegri lykkju. Að geta séð fyrir að þetta komi til með að gerast nefnist stöðvunarvandamál.

Forritun

en:Control_flow#Loops
Kyrrleg breyta

Í tölvunarfræði hefur kyrrleg breyta (e. static variable) nokkrar merkingar sem fara eftir notkun og samhengi. Í öllum tilfellum vísar þó nafnið til þess að breyta haldist óbreytt og stundum tiltæk á fleiri stöðum í forriti en aðeins þar sem hún er skilgreind. 

Staðværar breytur eru stundum kallaðar fastar (e. constant variables) til þess að þeim verði ekki ruglað við kvikar breytur (e. volatile variables).

Meðal annars er hægt að nota kyrrlegar breytur sem fasta, sem breytur í local föllum og sem klasa breytur.